BrysselMuut euromaat kehottavat Italiaa kirjoittamaan uusiksi ensi vuoden budjettinsa, jonka EU-komissio on todennut rikkovan unionin taloussääntöjä.

Brysselissä maanantaina kokoontuneet euromaiden valtiovarainministerit ilmoittivat yhteislausunnossaan olevansa samaa mieltä komission arvion kanssa.

Ministerit odottavat, että Italia tekee komission kanssa yhteistyötä ja laatii uuden budjetin joka noudattaa EU:n kasvu- ja vakaussopimuksen sääntöjä.

– Vahva viesti oli, että Italia hoitaa asiansa kuntoon. Pallo on edelleen Italian hallituksen käsissä, sanoi valtiovarainministeri Petteri Orpo (kok.) kokouksen jälkeen.

Italian valtiovarainministeri Giovanni Tria oli selittänyt kokouksessa, miksi hallituksen budjettiesitys on sellainen kuin se on. Hän ei kuitenkaan ilmaissut valmiutta muuttaa esitystä.

Italian hallituksen mukaan alijäämäinen budjetti elvyttää taloutta, joka on pitkään kärsinyt vaatimattomasta talouskasvusta. Kasvun kautta velkasuhdekin kääntyisi laskuun. Argumentit eivät ole vakuuttaneet EU:ta.

Italian budjettisuunnitelmat ja niistä kehkeytynyt kahnaus EU:n kanssa ovat nostaneet Italian valtionlainojen korkoja tasaisesti. Tämä näkyy suoraan Italian lainanhoitomenoissa. Velkaa on yli 130 prosenttia bruttokansantuotteesta.

– Toivomme, että lainojemme korot laskevat, kunhan suunnitelmamme ymmärretään paremmin, Tria sanoi poistuessaan kokouksesta.

Kaksi viikkoa sitten komissio hylkäsi Italian budjettiesityksen, ensi kertaa historiassa. Italian pitäisi jättää komissiolle uusi esitys viimeistään 13. marraskuuta. Siitä viikon päästä komissio kertoo, millaisiin toimiin se aikoo budjetin takia ryhtyä.

Italian hallituksen budjettiesityksen alijäämä on 2,4 prosenttia bkt:sta ensi vuonna. Edellinen hallitus oli sitoutunut alle prosentin alijäämään. Rakenteellinen eli suhdannevaihteluista putsattu alijäämä kasvaa 0,8 prosenttia, kun sen pitäisi sääntöjen mukaan laskea 0,6 prosenttia.

Alijäämän taustalla ovat molempien hallituspuolueiden pyrkimykset toteuttaa vaalilupauksiaan. Viiden tähden liike sai hallitusohjelmaan kansalaispalkan, joka parantaa sosiaalietuuksia. La Lega -puolue taas lupasi veronalennuksia.